Bloulig-tiener: departement moet nog hospitaalrekeninge betaalThomas Ferreira. Foto: Facebook “Die dossier is Dinsdag aan die senior staatsaanklaer oorhandig. Dit hang nou van die hof af of hulle met die saak wil voortgaan,” sê lt.kol. Katlego Mogale. Ferreira is in November in Krugersdorp beseer to Mmemezi se amptelike voertuig in sy motorfiets vasgery het. Die bestuurder van die voertuig, Semitsi Modomai, het Mmemezi vervoer en het sy blou ligte aangeskakel om deur ŉ rooi verkeerslig te ry voor hy in Ferreira vasgery het. Polisie het op 9 November bevestig dat ŉ saak van onverskillige of nalatige bestuur reeds teen Modomai aanhangig gemaak is. Gauteng premier Nomvula Mokonyane het in daardie tyd publiek belowe dat die tiener se mediese onkostes gedek sal word. “Ek het gister ŉ e-pos aan die gesin gestuur en ŉ geskikte vergaderdatum versoek,” het Mongazi Mnyani, hoof van Gautengse behuisingsdepartement, Donderdag gesê. “Die besonderhede van die vergadering wil ons graag eers met die gesin bespreek,” het hy gesê. Mnyani sê die departement het op 23 Desember nog geen betalings vir Ferreira se mediese onkostes gedoen nie. Hulle sal saam met die gesin ŉ oplossing vind. Die koste van Ferreira se rehabilitasiesentrum beloop ongeveer R120 000 per maand.